Wilco sal huppel in sy stap hê | Netwerk24
Deur Marizanne Kok 21 April 2021 20:15
Wilco Nienaber keer vandeesweek terug na die baan waar hy verlede jaar so byna sy eerste beroepsege behaal het. Foto: Getty Images
Die 21-jarige Nienaber speel vandeesweek vir net die tweede keer vanjaar in Suid-Afrika en boonop op 'n baan waar hy 14 maande gelede so byna sy eerste beroepsege behaal het.
Nienaber se eerste besoek as professionele speler aan die Euphoria-gholfbaan buite Mookgopong (voorheen Naboomspruit) het hom verlede jaar 'n tweede plek in die Limpopo-kampioenskap besorg, net twee houe agter JC Ritchie.
Sedertdien het die Bloemfonteiner net van krag tot krag gegaan. Hy het in 2020 met meer as 1 500 plekke op die wêreldranglys geklouter (van nr. 1 665 op 1 Januarie tot 161ste op 31 Desember) en in November die hoofopskrifte by die Joburg Ope oorheers op pad na 'n tweede plek.
Dit was weliswaar sy laaste top10-uitslag, en in die sewe toernooie waarin hy tot dusver vanjaar in aksie was, het hy drie afsnypunte gemis. Sy beste uitslag was 'n 16de plek in Maart se KitKat-toernooi in Houghton.
Nienaber wag steeds vir daardie ontwykende eerste beroepsege, maar sal sy aanslag daarop sekerlik Donderdag met 'n huppel in die stap voortsit by 'n plek vol goeie herinneringe.
"Ek is baie bly om terug te wees," het Nienaber vroeër vandeesweek in 'n verklaring gesê. "Dis die eerste keer sedert verlede jaar wat ek op dié baan speel, maar ek het beslis in daardie tyd gegroei as 'n speler."
Vandeesweek se Limpopo-kampioenskap (wat deur die Sonskynreeks en Europa se Uitdaagreeks aangebied word) is 'n verhoog waarop heelwat van Suid-Afrika se opwindendste jongelinge hoop om hul merk te maak.
Jayden Schaper (20), wat tweede in verlede jaar se Alfred Dunhill-kampioenskap was en die opwindende amateur Casey Jarvis is aan die voorpunt van dié groep.
Jarvis (17) het in Februarie die eerste speler geword wat Suid-Afrikaanse amateurgholf se Triple Crown (seges in die SA Amateurkampioenskap, die SA Houespel-toernooi en die Afrika-kampioenskap) kon behaal. Beroepsgholf is natuurlik 'n perd van 'n ander kleur, maar die tiener se vertoning sal steeds met groot belangstelling gevolg word.
Daniel van Tonder sal vir die eerste keer in aksie wees sedert hy in Maart sy eerste Europese titel gewen het. Foto: Getty Images
Ander spelers wat die pap dik kan aanmaak, sluit in die driemalige Europese wenner Brandon Stone en die Oos-Rander Daniel van Tonder.
Van Tonder het verlede maand in Kenia sy eerste Europese titel verower en boonop 'n uitnodiging na sy eerste major-toernooi (vanjaar se PGA-kampioenskap) gekry omdat hy in die top-100 op die wêreldranglys ingeskuif het.
Hy sal beslis 'n swaai in die stap hê in sy eerste toernooi sedert daardie triomf. Hy en Nienaber sal saam speel in die eerste twee rondes.